Domstolenes statistikk viser: Nordmenn krangler som aldri før
Det viser Domstoladministrasjonens statistikk for 2014, som VG har fått tilgang til. Der er konklusjonene klare: * I fjor kom det inn totalt 16.955 tvistesaker til tingrettene. Det er tidenes høyeste og fem prosent mer enn året før. * Økningen var spesiell stor i Oslo hvor det i tingretten kom inn 2859 saker og til byfogden 595 – totalt 373 saker flere enn i 2013. * For lagmannsrettene var økningen enda større, hele ni prosent – fra 1990 saker i 2013 til 2121 i fjor. * En stor andel av tvistene handlet om barn.At nordmenn stoler på at domstolene kan løse konflikter viser også Tiltroundersøkelsen som kom høsten 2014. Da svarte ni av 10 nordmenn har de har stor tillit til rettsapparatet. – Hvorfor krangler nordmenn så mye? – Vi tar stadig flere tvistesaker til retten. Det betyr at vi ikke klarer å bli enige på egen hånd om betalingen for tjenester og varer eller hvem som skal ha omsorg om barna, sier Sven Marius Urke, direktør i Domstolsadministrasjonen.– Kan de ikke løses uten å gå rettens vei? – Jo, de fleste sakene blir behandlet av forliksrådene eller familievernkontorene. Men tallene er tydelige på at mange heller ikke blir enige eller aksepterer deres avgjørelser. Da gjenstår denne muligheten: Å ta konflikten videre til tingretter og lagmannsretter som får stadig mer å gjøre.– Gir de seg, de som taper i første instans, tingrettene? – Ikke alltid. I 2014 økte altså antall tvistesaker med fem prosent i tingrettene – til det høyeste nivå noensinne. Men heller ikke der stanser uenigheten. Mange av avgjørelsene fra tingrettene ble anket til lagmannsretten som fikk hele ni prosent flere tvistesaker i 2014.– Saksbehandlingstiden økte til 5,2 måneder i tingrettene? – Ja, selv om tingrettene behandlet flere saker enn tidligere klarer de likevel ikke helt å ta unna for økningen. Det betyr noe lengre ventetid i retten. DA-direktør Urke er klar på at ventetiden for å få sakene fremmet og avgjort ikke kan løses uten at domstolene blir tilført nye ressurser.
Aldri har vi kranglet så mye som nå – og økningen er størst i Oslo. Mange av sakene handler om barn.